google/wiki40b huggingface dataset:
DS «Siljan»

Dampskipet «Siljan» av Helsingborg var et svensk handelsfartøy som ble torpedert i Atlanterhavet i 1940 av den tyske ubåten U 46 i 1940; 9 mann mistet livet og 18 ble reddet.

Historie

Siljan var bygd i England i 1920 for skipsrederen J.W. Tatem i Cardiff og het da «Pilton». I 1938 ble skipet kjøpt til Sverige av skipsrederen H. Lundgren i Helsingborg og tilhørte  etter det  rederiet AB Sigyn under navnet «Siljan». Kaptein Cronberg hadde kommandoen på «Siljan» fra første til siste reise. Han hadde tidligere ført S/S «Japan»; denne ble torpedert den 4. mai 1941 utenfor Vest-Afrika.

Torpederingen

«Siljan», som hadde gått utenfor det avsperrede Skagerak siden april, var i september 1940 på reisen fra Cardiff til Lisboa. Da skipet den 26. september var om lag  250 sjømil vest for Irland ble fartøyet torpedert og sank. Mannskapet gikk i livbåtene og reddet seg fra fartøyet. Det satt ni mann i hvor av de tre livbåtene. Disse mistet senere kontakten med hverandre. Livbåten til kapteienen nådde etter ni døgn inn til Dingle på sørvestkysten av Irland etter en strabasiøs reise. 
Livbåten til andrestyrmannen traff etter seks døgn på den franske fiskekutteren «Auguste Maurice» og ble  ført inn til en fransk havn. Den tredje livbåten med ni mann ombord, under befaling av førstestyrmannen, hørte man ikke mer fra.
Thruster

Thruster (også kalt sidepropell på båter og mindre skip) er en del av et fremdrifts- og styresystem for skip. Thrustere er en spesiell type propell som kan være innfelt i skroget (tunnel-thruster), festet på en dreibar sokkel under skroget (asimut-thruster) eller en nedsenkbar propell ( kompassthruster, VROS eller nedsenkbar asimut) som brukes kun ved manøvrering. Thrustere er viktige blant annet for at store skip skal kunne navigere i vanskelige farvann, legge til kai uten bruk av slepebåter, eller holde en fast posisjon til havs med dynamisk posisjonering.
Alexander Dubček

Biografi

Alexander Dubček ble født i Uhrovec i den slovakiske delen av det daværende Tsjekkoslovakia. Han vokste opp i et esperantokollektiv i Kirgisistan, den gang en del av Sovjetunionen. Hans far, Štefan, flyttet fra Chicago til Tsjekkoslovakia, og var en av stifterne av kommunistpartiet i landet. Familien flyttet til Sovjetunionen da Alexander var tre år, og var der til 1938, da den flyttet tilbake til Tsjekkoslovakia. Under den andre verdenskrig ble Alexander med i motstandsbevegelsen mot det pro-tyske styret i Slovakia, ledet av Jozef Tiso. I 1944 kjempet Alexander Dubček i den slovakiske revolten og ble såret; hans bror Július ble drept. I løpet av krigen ble Alexander med i det slovakiske kommunistpartiet KSS.
Etter krigen steg han raskt i gradene i partiet, ble med i sentralkomiteen i 1955, og samme år ble han sendt til partiskolen i Moskva, der han studerte til 1958. I 1962 ble han fullt medlem av sentralkomiteen i Det tsjekkoslovakiske kommunistpartiet. I 1968 ble han førstesekretær i partiet, og dermed landets leder. Han innførte flere reformer, blant annet trykke- og talefrihet. Hans politiske prosjekt var en sosialisme med et menneskelig ansikt. Men 21. august 1968 ble denne drømmen knust, ved at tropper fra de andre Warszawapakt-landene marsjerte inn i Tsjekkoslovakia. Kort etter ble Dubcek avsatt (17. april 1969), og erstattet med den Moskva-tro Gustáv Husák. Etter en periode som ambassadør i Ankara ble han ekskludert fra kommunistpartiet.
Etter den såkalte fløyelsrevolusjonen i 1989 som førte til kommunismens fall, ble han gjort til parlamentspresident. Han ble også valgt som leder for det sosialdemokratiske partiet. 
I 1989 fikk Alexander Dubček Sakharovprisen for tankefrihet.

Dødsfall etter bilulykke

Dubček døde den 7. november 1992, av skader han ble påført i en bilulykke den 1. september på motorveien ved Humpolec.
Uken etter skulle han ha vitnet mot flere KGB-offiserer, og hans dokumentmappe forsvant fra ulykkesstedet. Han ble gravlagt i Bratislava i Slovakia.
Arild Asnes, 1970

Handling

I februar 1970 kommer hovedpersonen, den 28 år gamle forfatteren Arild Asnes, tilbake til Oslo med tog fra et utenlandsopphold. Han er født i en by i Vestfold, og var kommet inn til Oslo for å studere på begynnelsen av 1960-tallet. Han hadde engasjert seg politisk på venstresiden, men føler seg fremmed for arbeiderklassen. Nå er han blitt forfatter og har utgitt et par bøker.
1. mai slutter Asnes seg til et 1. mai-tog arrangert av SUF for å demonstrere for forfatternes krav. Senere på kvelden hører han på et møte i Universitetets aula arrangert av SUF. Han blir imponert av den unge møtelederens selvsikkerhet og overbevisning. Han leser et eksemplar av Klassekampen.
Om sommeren arbeider Asnes på en ny roman, uten å komme noen vei. Han leser mer marxistisk-leninistisk propaganda, og kommer over av en artikkel skrevet av et kinesisk postbud og oversatt for Kina i dag. Postbudet beskriver hvordan han bruker Maos lære for å kunne levere brev som er feiladressert. Stilt overfor denne artikkelen oppgir Asnes den planlagte romanen og bestemmer seg for å bli kommunist. I september slutter han seg til en marxistisk-leninistisk studiesirkel om Maos tenkning.
Romanen avsluttes med at Asnes i november tar t-banen fra sentrum ut til Ammerud for å selge Klassekampen på dørene i en høyblokk.
Morten Klever

Medaljer og utmerkelser

Klever ble i 2017 tildelt Forsvarsmedaljen med laurbærgren.
Bertwald av Canterbury

Bakgrunn

Han var av kongelig byrd, men lite er kjent om hans tidlige liv. Beda forteller at han var godt kjent med Bibelen, og med kirkelig vitenskap. Bertwald førte korrespondanse med Bonifatius, Aldhelm av Sherborne og Ulfrid, som alle senere ble regnet som helgener.

Abbed

Cenwalh av Wessex utnevnte ham i 667 til den første angelsaksiske abbeden i Glastonbury, noe kongens venn Benedict Biscop hadde rådet ham til. Bertwald fikk en stor eiendom ved Meare av kongen omkring fire år senere. Omkring 676 ble han abbed i Reculver i Kent.

Erkebiskop

Da han ble utnevnt til erkebiskop av Canterbury reiste han til Frankrike, hvor han ble konsekrert av erkebiskop Godwin av Lyon. Han opprettet nye bispedømmer i Wessex, og kongedømmet Sussex ble, som det siste av de angelsaksiske rikene, omvendt til kristendommen i hans tid som erkebiskop.
Bertwald presiderte ved konsilet i Easterfield i 702, som avsatte og ekskommuniserte biskop Wilfrid av York. 
Wilfrid ble i 703 fullt ut rehabilitert av pave Johannes VI etter en prosess på 70 sammentredender. Bertwald forsonte seg i 706 med Wilfrid. Til tross for pavens avgjørelse gav Wilfrid avkall på bispedømmet til fordel for Johannes av Beverley. Senere ledet Bertwald han et annet konsil, hvorved Wilfrid ble innsatt som biskop av Hexham, som var et nyopprettet bispedømme. Han fikk også beholde sitt kloster i Ripon.
Erkebiskop Berhtwald døde 13. januar 731. 
En epitaf i verseform over ham har overlevd, og kan ha vært satt over hans grav, som var i Canterbury. Han ble senere kanonisert med festdagen 9. januar. Lite er kjent om hans venerasjon, men han er nevnt i en senmiddelaldersk engelsk helgenkalender., 
Berhtwald var den første av sammenhengende rekke angelsaksiske innfødte biskoper i England, skjønt det hadde vært to tidligere angelsaksiske erkebiskoper av Canterbury - Deusdedit og Wighard.
Chris Isaak

Tidlig liv

Isaak ble født i Stockton i California på St. Josephs Medical Center, sønn av Dorothy (født Vignolo), som arbeidet på en potetgullfabrikk, og Joe Isaak (1929–2012), en gaffeltrucksjåfør. Isaaks mor er italiensk-amerikaner, med opphav fra Genova. Isaaks far er tysk-amerikaner.
Ignatius Aphrem II

Bakgrunn

Han var yngste sønn av Issa og Khanema Karim. Dette var syro-arameere fra landsbyen Ehwo (i dag Güzelsu) i Tur Abdin (nå i  provinsen Mardin i Tyrkia), som i tiden for folkemordet på arameene fra 1915 var blitt  fordrevet til Qamishli.
Afrem Karim mistet sin far i ung alder. Han trådte inn i St. Afrems teologiske seminar i Atchaneh i Bikfaya i Libanon i 1977 etter å ha avsluttet grunnskolen i al-Qamishli i Syria.
Fra 1982 tjente han det syrisk-ortodokse erkebispedømme i Aleppo i Syria for to år. Fra 1984 til 1988 studerte han teologi ved det koptiske teologiske seminar i Kairo i Egypt.

Prest

I 1985 ble han innført som munk. Deretter ble han fullverdig diakon i Egypt, og senere samme år presteviet i hjembyen i Syria. Fra 1988 til 1989 tjenestegjorde han som sekretær for patriarken (hans forgjenger) og underviste også ved St. Afrems teologiske seminar i Damaskus.
I 1991 begynte Aphrem ved St Patricks College i Maynooth i Irland der han i 1994 tok sin doktorseksamen i teologi for sitt forsvar av korsets symbolikk i den syriske kristendom. 
Ignatius Aphrem II taler både klassisk og folkelig syrisk samt arabisk, fransk og engelsk.

Biskop - Patriarkal stedfortreder for den syrisk-ortodokse kirke i østlige USA

Den 28. januar 1996 ble Afrem viet til erkebiskop i den syrisk-ortodokse kirke og fikk æresnavnet Cyril. Han ble installert offisielt som erkebiskop i sitt nye bispedømme den 2. mars 1996 i St Markus' kirke  i Teaneck i New Jersey i USA. Under hans lederskap ble det opprettet elleve nye menigheter (slik at bispedømmet hadde 29 menigheter). Som erkebiskop organiserte han blant annet de syrianske ungdommene i en nyinstiftet syrisk-ortodoks ungdomsorganisadjon, Syriac Orthodox Archdiocesan Youth Organization (SOAYO).

Patriark av Antiokia og Hele Østen

Erkebiskop Aphrem ble valgt av den hellige syrisk-ortodokse synode forsamlet i St. Jakob Baradeus-klostret i Atchane i Libanon i samband med begravelsen av patriark Ignatius Zakka I Iwas til den 123. patriarken av Antiokia og Hele Østen.
Erkebiskop Afrem Karim ble høytidelig innført som patriark den 29. mai 2014 i den patriarkalske katedral St. Georgis i Damaskus, under den pågående syriske borgerkrig. Han mottok det tradisjonelle æresnavnet Ignatius som er blitt brukt av alle patriarker av Antiokia siden 1445.
Modell (yrke)

Modell er en generell yrkesbetegnelse på en person som jobber selvstendig eller gjennom et modellbyrå og engasjeres for engangsjobber for presentasjoner eller fremføringer av klær, smykker eller andre gjenstander, eller som engasjeres for posering i mer eller mindre kunstneriske settinger. Blant spesielt attraktive jobber kan nevnes fotojobber for magasiner (moteserier spesielt), motevisninger (catwalk), reklamefilmer, reklameplakater etc.

Bakgrunn

En modell blir hovedsakelig engasjert på en av to måter; ved å gå på casting eller ved å direktebookes. Før en modell kommer så langt er det mye arbeid, og ikke minst vanskelig definerbare forhold som glimt i øyet, tilstedeværelse, og det lille ekstra. Modeller kan jobbe for forskjellige byråer i forskjellige land, og de viktigste stedene er New York, Paris, Milano, London, Tokyo, Cape Town, Miami, Osaka, L.A. Det finnes modellbyråer i de fleste byer i verden, ikke bare de nevnte, og noen av de mest attraktive er Women (New York), Marylin (Paris), Elite (Paris, New York, Miami), Ford (New York, Paris), DNA (New York) og View (Barcelona). Blant de mest kjente i Norge er Team Models, Heartbreak, Everybody, MSR og Prestige.
Begrepet  glamourmodeller brukes gjerne for å gi noe et mer attraktivt preg, og blir av og til forvekslet med nakenmodell og aktmodell. Ofte blir forvekslingen gjort bevisst i puritanske miljøer. Fotografering av glamour tenderer til å bruke lys og rekvisitter for å formidle ynde, grasiøsitet eller klasse. I omtalen glam-modell ligger det at tilsvarende teknikker er brukt i en langt mer direkte og vulgær form for å formidle en brutal skjønnhet. Glam-begrepet brukes ofte tilsvarende om musikkgrupper. Kjente norske glamourmodeller er Aylar Lie og Anne-Helene Rask Arnesen.
Nakenmodeller er en benevnelse på modeller som gjør en vesentlig del av sitt arbeid uten klær. De deles ofte opp i to nokså vide grupperinger, pornomodeller og aktmodeller. Pornomodeller lar seg ofte avbilde i settinger som assosieres med pornografi. Fordi grensene for slikt er lovmessig bestemt i en del land, vil grensene endres utfra geografisk sted. I Nederland er grensene for hva som er juridisk og sosialt akseptabelt langt videre enn i Iran, med resultat at definisjonen av rollen vil endres. En definisjon som brukes i noe utstrekning er at en pornomodell brukes på bilder av seksualisert karakter, mens en aktmodell stopper før denne grensen er overtrådt.
I kunsten brukes gjerne aktmodeller for aktstudier. Før det ble vanlig å fotografere måtte modellene kunne holde samme positur i timevis eller kunstneren måtte tegne skisser eller croquis. Det er adskillig mer akseptert for modeller å gjøre akt enn pornografi, og mange modeller har fått betydelig oppmerksomhet i forbindelse med slike jobber. Det kan spesielt nevnes slikt som forsidebildene av Naomi Campbell på tidsskriftet Photo. Aktmodeller og bilder av dem får ofte betydelig mindre oppmerksomhet enn andre modeller.
Augosoma centaurus

Utseende

En meget stor (40-100 millimeter), blankt svart eller mørkbrun hornbille.
Hannen har et langt, krumt horn på hodet, dette er utvidet på innsiden litt før spissen, dessuten et langt hotn på pronotum som er gaffeldelt i spissen, ved roten av dette to kortere pigger. Hos store eksemplarer kan hornene bli lenger enn resten av kroppen.
Som vanlig hos hornbiller mangler disse hornene hos hunnen.

Levevis

Larvene lever i døde plantedeler (for eksempel råtnende palmeblader). De gjelder for å være forholdsvis enkle å ale opp i fangenskap. Den er regnet som et alvorlig skadedyr i kokosnøtt-plantasjer i Sentral-Afrika.

Utbredelse

Arten finnes i tropisk Vest-Afrika (Kamerun, Den sentralafrikanske republikk).
GPS for synshemmede

GPS for synshemmede er tekniske hjelpemidler med GPS som gir blinde og svaksynte en mulighet å bevege seg i ukjente omgivelser uten ledsager. GPS kan brukes av den blinde personen som orienteringshjelpemiddel som supplement til den hvite stokken eller førerhund. Det finnes spesielle GPS-mottakere på markedet som gir tilbakemeldinger med syntetisk tale. Det er vanligvis informasjon om hvor man befinner seg, som gateadresse og punkter av interesse. (museer, minibanker, butikker med mer) Teknologien kan også brukes til å finne veien langs en rute som kan legges inn på forhånd.
LoroDux-prosjektet har basert seg på OpenStreetMap og Java-plattform for å kunne få tilgang til gratis kartmateriale. OpenStreetMap har på sin side et prosjekt for å tilrettelegge kartmaterialet sitt for funksjonshemmede ved å legge inn ekstra informasjon. Denne ekstra informasjonen beskriver tilgjengelighet for synshemmede ved å for eksempel merke gangveier med taktile tegn, trafikklys med lydsignal og informasjonstavler i punktskrift. Til bevegelseshemmede kan man legge inn informasjon om trapper, alternative ramper, heis og tilgjengelige innganger.
Forkastning

Forkastning er et geologisk begrep som betegner bruddflate i fjell som kan framkomme brått gjennom jordskjelv. Bruddflaten danner grensen mellom to bergartsblokker eller fjellpartier som har beveget seg i forhold til hverandre.
En forkastning har strøk og fall på samme måte som bergarter. Hvis strøkretningen er den samme som for bergarten, kalles den strøk-forkastning. Hvis forkastningens strøkretning er den samme som bergartens fallretning, kalles den tverr-forkastning. Forkastninger kan variere i lengde fra noen få centimeter til flere hundre kilometer.

Hengvegg og liggvegg

De to sidene av en vertikal forkastning er kjent som hengvegg og liggvegg. Hengveggen ligger over forkastningsplanet og liggveggen kommer under den, eller motsatt.

Hovedtyper av forkastninger

Forkastninger dannes ved sammenpressing av blokker (kompresjonsforkastning), utvidelse (ekstensjonsforkastning) eller sidelengse glidninger. Basert på bevegelsesretning deles forkastninger inn i følgende hovedkategorier:

Sidelengsforkastning

To blokker glir horisontalt forbi hverandre, som to møtende tog. Hvis glidningen går mot venstre (sett fra begge sider av forkastningen), kalles den venstrelengs (sinistral). Hvis den går mot høyre, er det en høyrelengs forkastning (dexstral).
En særskilt klasse av sidelengsforkastning er transformforkastningen, som på en større skala danner grensen mellom tektoniske plater. Denne klassen står i sammenheng med de store tektoniske bevegelsene, som subduksjon og divergerende grenser, for eksempel havbunnsspredning. Transformforkastninger kalles også bevarende plategrenser, siden litosfære verken blir ødelagt eller dannet. Dødehavsriften i Midtøsten er et eksempel på en transformforkastning.
På engelsk: Strike slip fault.

Normalforkastning

Hengveggen har falt vertikalt i forhold til liggveggen. En normalforkastning vil forlenge et segment av jordskorpen.
Også kalt fallrettet ekstensjonsforkastning. Bevegelsen er vertikal (fallrettet) og utvidende (blokkene har glidd fra hverandre).
På engelsk: Normal dip-slip fault.

Reversforkastning

Hengveggen har blitt presset opp i forhold til liggveggen. En reversforkastning vil forkorte et segment av jordskorpen.
Også kalt fallrettet kompresjons- og skyveforkastning. Bevegelsen er vertikal (fallrettet) og sammenpressende (blokkene presses mot hverandre). Grunne kompresjonsforkastninger kalles skyveforkastninger.
På engelsk: Reverse dip-slip fault.

Skråforkastning

Sidelengsforkastning kombinert med normalforkastning eller reversforkastning skaper en diagonal bevegelse som kalles skråforkastning (oblique).
På engelsk: Oblique-slip fault.

Overskyvning

Lavvinklet reversforkastning, der hengveggen er skjøvet innover liggveggen og har dannet et skyvedekke over bergartene på motsatt side av forkastningen.
På engelsk: Thrust fault.

Forkastninger i Norge

I Norge er Oslofeltet kjent for sine tydelige forkastninger. Særlig er de iøynefallende langs Ekebergskrenten og Ekebergskråninga, og på begge sider av Nesodden.
Vi kan også finne forkastninger på Nordnes i Bergen.
Judo under Middelhavslekene 1979

Judo under Middelhavslekene 1979. Judo var en av flere sporter under de åttende middelhavslekene som ble arrangert i Split i Jugoslavia i perioden 15. til 29. september 1979. Det var tredje gangen som judo var med på programmet under Middelhavslekene. Det ble konkurrert i åtte klasser, kun for menn. Alle tapende semifinalister fikk bronsemedaljer. Frankrike ble beste nasjon med fire gullmedaljer foran Jugoslavia med tre.
Leslie Mann

Karriere

Mann startet sin karriere med å spille i reklamefilmer og små roller i diverse filmer og TV-serier. I 1996 spilte hun sin første større rolle i komedien The Cable Guy mot blant andre Jim Carrey og Matthew Broderick.
Hun er fremdeles mest kjent for å spille i komedier. Noen av de mest kjente hun har vært med i inkluderer George of the Jungle (1997), Big Daddy (1999), Orange County (2002), The 40 Year Old Virgin (2005), Knocked Up (2007), I Love You Phillip Morris (2009), 17 Again (2009), Funny People (2009) og The Change-Up (2011). Hun lånte også bort stemmen sin i Rio (2011).

Personlig liv

Leslie Mann har vært gift med filmregissør og manusforfatter Judd Apatow siden 1997. De har to barn sammen.
Flattr

Navn

«Flattr» henspiller på ordene «flatter» (smiger) og «flat rate» (betaling med fast beløp).
Anisomerus

Utseende

Middelsstore til nokså store (ca. 15 - 30 millimeter), avlange, brunlige smellere med sagtakkede antenner. Kroppen er nokså tett kledt med korte hår.

Utbredelse

Gruppen er utbredt i det sørlige og østlige Afrika (fra Kenya til Sør-Afrika).
Leutasch

Geografi

Stedet ligger i en dal som strekker seg over 16 km fra Hohe Munde (2.662 moh) mot nordøst langs Wetterstein og ender over  Mittenwald ved Leutaschklamm på grensa mot Bayern. Dalen rammes inn av flere markante fjelltopper, som Hochwanner (2.744 moh), Dreitorspitze (2.633 moh) og Arnspitze (2.196 moh). 
Nabokommuner er Scharnitz, Seefeld in Tirol, Telfs, Wildermieming, i Tyskland Garmisch-Partenkirchen, Mittenwald
Ska-punk

Ska-punk er en musikkstil som blander elementer fra jamaicansk skamusikk og elementer fra britisk og amerikansk punk. Typiske ska-punk-band bruker gitar, bass, trommer, saksofon, trombone og trompet. Musikken går ofte i et høyt tempo.
Nye dager

Nye dager er et musikkalbum med Firebeats & Ingjerd Helén, utgitt i 1974.
Landskapsøkologi

Landskapsøkologi er læren om økosystemer i interaksjoner med populasjoner og arter, hvor man ser på de abiotiske og biotiske faktorenes gjensidige påvirkninger på hverandre i en prosess som skaper romlig heterogene landskapsmønstre. Landskapsøkologi beskriver hvordan mengde og fordeling av ulike biotoper styrer prosesser som reproduksjon, artsspredning, kolonisering, habitatutnyttelse og predasjon. Landskapsøkologi setter sammen systemøkologi, geoøkologi og humanøkologi til en omfattende beskrivelse av prosessene som former et landskap. I landskapsøkologien ser man også på hvordan forstyrrelse fra menneskelige inngrep, branner, hogst, rotfellinger osv er med på å skape romlige mønster i landskapet.
Landskapsøkologi utviklet seg fra øyteori, og har lagt grunnlaget for datamodellering av økologi og bestandsberegninger.
The Dalek Invasion of Earth

Handlingens tidsrom

Det er ikke klart hvilket år historien foregår. Doktoren og Ian finner en kalender fra 2164, men den lå i et nedlagt varehus og det er derfor ikke sikkert at den er ny. Det blir nevnt at historien foregår et tiår etter at invasjonen begynte. I The Daleks' Master Plan ber Doktoren Bret Vyon om å fortelle jorden at de må se på det som skjedde i 2157 for å stoppe dalekene. Hvis dette betyr at invasjonen begynte dette året, foregår The Dalek Invasion of Earth i 2167. I Genesis of the Daleks, nevner den fjerde Doktoren at dalekene prøvde å fjerne den magnetiske kjernen i jorden i år 2000, men dette skjedde under et avhør og det kan være at han løy. Ifølge Radio Times og en trailer foregikk The Dalek Invasion of Earth dette året.
Big Finish Productions' hørespill The Mutant Phase foregår delvis i år 2158 på jorden. I denne historien møter dem femte Doktoren og Nyssa på daleker i Kansas. Planen om å fjerne jordens kjerne og gruven i Bedfordshire er nevnt, noe som impliserer at historien foregår under samme invasjon. Hørespillene, likt andre spin-off-produkters kanonisitet, er dog usikker.
I tillegg er det også uklart når i dalekens egen tidslinje denne historien foregår. De fleste tilhengere er dog enig om at Doktorens vurdering om at den foregår en million år før hendelsene i The Daleks er ekstremt overdrevet og kanskje også i feil retning tidsmessig. I Planet of the Daleks, som foregår i 2540, blir det nevnt at hendelsene i The Daleks skjedde generasjoner tidligere.

Produksjon

Arbeidstitlene for denne historien var blant annet The Daleks, The Return of the Daleks og The Invaders.
Havnescenene ble filmet ved den nedlagte Wood Lane (Central Line) tube station.

Alternative titler

Historien har noen ganger blitt kalt World's End, for eksempel i boken. Dette er tittelen på den første episoden og ble gitt til hele historien i Radio Times' jubileumsspesial i 1973 da serien var ti år gammel. Flere andre lister kopierte denne tittelen. Ironisk nok begynner historien i den ekte World's End i Chelsea i London.

Utgivelser

Historien ble utgitt på VHS i 1990.
16. juni 2003 ble historien utgitt på DVD. Utgivelsen er på to DVD-plater og var en del av 40-årsjubileumsutgivelsene. I denne utgivelsen kan man velge om man vil se historien med de originale effektene eller med nye data-animerte effekter.
Boken basert på historien ble skrevet av Terrance Dicks og utgitt av Target Books i 1977. En tysk oversettelse med omslagsillustrasjon av David A. Hardy ble utgitt i 1981 av Schneider-Buch med tittelen Doctor Who – Kampf um die Erde (engelsk: Doctor Who – Struggle for the Earth). En fransk oversettelse ble utgitt i 1987 med tittelen Docteur Who - Les Daleks envahissent la Terre. Denne utgavens omslagsillustrasjon hadde et bilde av de kontroversielle franske fysikerne og tvillingene Igor og Grichka Bogdanoff, som presenterte boken.
Megathoposoma

Utseende

En ganske stor (18-28 millimeter), kraftig, svart skarabide med kobberaktig glans. Hodet er skovlformet med to korte, butte tenner ved forkanten. Pronotum er mye bredere enn langt, sidekanten med ein knekk litt foran midten, svært kraftig og uregelmessig punktert. Dekkvingene har markerte punktstriper, mellom hver punktstripe 3-5 rader av små, ovale, lyse skjell.

Levevis

Arten lever i skog. Den blir tiltrukket til menneske-ekskrementer.

Utbredelse

Arten er utbredt i Mellom-Amerika (Nicaragua, Costa Rica, Panama).